Folketing
2006-02-23

Hr. Simon Emil Ammitzbøll kom ind på homoseksuelle i Dansk Folkeparti. Nu kunne det godt (533) tænkes, at de homoseksuelle, som er i Dansk Folkeparti, faktisk er enig i den linje, som vi har i Dansk Folkeparti. Det er jo ikke sådan, at fordi man er homoseksuel, skal man pr. definition mene det, som De Radikale eksempelvis mener. Man kan godt som homoseksuel have den mening, og jeg kender da selv nogle, der har den, at en kernefamilie er det bedste, det accepterer de. Hr. Simon Emil Ammitzbøll drog en parallel, som næsten gik på, at hvis man var homoseksuel, så mente man pr. definition én ting, men sådan forholder det sig jo ikke. Det kunne godt tænkes, at homoseksuelle faktisk føler sig velkomne i Dansk Folkeparti, bl.a. fordi vi rejser nogle af de problemstillinger, der er omkring etniske minoriteter, muslimske grupper i samfundet, som ikke respekterer homoseksuelle, og som derfor fører hetz imod dem. Det kunne godt være derfor, de føler sig velkomne i Dansk Folkeparti. Så synes jeg faktisk, at det et eller andet sted er upassende, at man trækker et folketingsmedlem fra et bestemt parti ind i debatten på den her måde, specielt når det folketingsmedlem ikke er til stede i salen, så det synes jeg faktisk godt at jeg vil have mig frabedt. (Kort bemærkning).